સતારાની હદમાં આવતું આ સ્થળ પેશ્વાની હકુમત ગણાય, પણ પેશ્વાની નબળાઈ જાણી ગયેલા આર્થરે તેનો ય તોડ કાઢ્યો. રાઘોબાને સાધીને તેણે આ પાંચ ગામો ઉપરાંત પાસેના કેટલાંક વિસ્તારની મનસબદારી ખુદના નામે લીધી. એ પોતે કંપની સરકારનો હાકેમ હતો, પણ આ પાંચ ગામ પૂરતો એ પેશ્વાનો મહેસુલી અધિકારી બની રહ્યો. આર્થરની ચાલ પામવાનું લાલચુ રાઘોબાનું ગજુ ન હતું. તેણે તો સોનાની તાસક પર આ પ્રદેશ ધરી પણ દીધા.